**Tärkeää infoa SnowRunFest-kilpailijoille**

Kiitos ilmoittautumisestanne historian ensimmäiseen SnowRunFestiin! Ilmoittautuneita on tätä kirjoittaessa jo yli 2500, joten tietojemme mukaan tapahtuma on suurin ensimmäistä kertaa järjestettävä juoksutapahtuma koko Suomen historiassa!

**Yksi tärkeä asia heti tähän alkuun: nastalenkkarit ym. eivät ole sallittuja, ja ne jalassa EI pääse radalle millään poikkeuksella. Terävät osat voivat naarmuttaa ihmisiä tai vahingoittaa ilmatäytteisiä esteitä ja siten pilata tapahtuman kaikilta muilta.**

**1. Varustautuminen**

**2. Ilmoittautuminen**

**3. Milloin tapahtumapaikalle kannattaa tulla?**

**4. Narikka**

**5. Alku- ja välijumpat ym.**

**6. Lähdöt**

**7. Rata ja maali**

**8. Ruoka**

**9. Juopottelu ja tupakointi**

**10. SPR:n ensiapupiste**

**11. Vakuutukset**

**12. Miten tapahtumapaikalle Hietsuun pääsee?**

**13. Jatkot**

**14. Katsojat**

**15. Aikataulu**

**1. Varustautuminen**

Kyseessä on ulkotapahtuma, joten kannattaa pukeutua sen mukaisesti. Muutamassa kohdassa rataa joutuu ryömimään tai konttaamaan, joten ei ehkä ole viisasta laittaa päälleen viimeisintä villakangastakkia. Esim. tavalliset laskettelu- tai talviulkoiluvaatteet ovat ok.

Naamiaisasut ovat sallittuja, mutta eivät missään tapauksessa pakollisia. Parhaiten pukeutunut porukka tullaan palkitsemaan ilmaisilla osallistumisilla vapaavalintaiseen, MSN-Racing Teamin järjestämään juoksutapahtumaan 2014 (Väriestejuoksu Vaasa, Rauma, Turku, Lahti tai Mutajuoksu Serena).

Huomioithan pukeutumisessa, että puvuissa ei saa olla mitään terävää tai muuten vaarallista, eli jääkiekkomailat, ghettoblasterit ja miekat on jätettävä kotiin. Radalla on ilmatäytteisiä esteitä, ja niitä ei saa rikkoa, koska se pilaa fiiliksen.

Puvuissa ei saa myöskään olla pitkiä, roikkuvia hepeneitä, koska niistä voi jäädä kiinni esteisiin. Henkseleistään köysiverkkoon roikkumaan jääneet kilpailijat eivät ole kenenkään mielestä kaunista katseltavaa.

**2. Ilmoittautuminen ja ajanottosiru**

Osallistujapaketin (ranneke, pipo, hehkurannekkeet ja tilaamasi lisätuotteet) voi noutaa etukäteen perjantaina 7.2. klo 10 - 18 Kampin Fressistä osoitteessa Annankatu 31-33 Helsinki.

Vaihtoehtoisesti lauantaina 8.2. paketin saa noutaa tapahtumapaikalta klo 13 alkaen.

Fressi tarjoaa ilmaisen treenilipukkeen Fressiin kaikille niille, jotka noutavat pakettinsa jo perjantaina, eli kannattaa tulla jo silloin! Samalla vältät jonotuksen lauantaina tapahtumapaikalla. Bonuksena 1500 ensimmäiselle Fressissä ilmoittautuneelle annetaan SnowRunFest -avainnauha.

Osallistujapaketti sisältää pipon, hehkurannekkeet sekä osallistujarannekkeen, joka toimii lippunasi SnowRunFestiin sekä jatkobileisiin Tigerissa. Ranneke tulee kiinnittää niin kireälle, että sitä ei voi liu’uttaa käden yli. Ranneketta ei saa laittaa takin päälle vaan se pitää olla paljaassa ranteessa.

**Kilpasarjalaisille annetaan lisäksi ajanottosiru, jonka mukana saat kiinnitysohjeet. Siru tulee palauttaa maalissa vastassa oleville toimitsijoille tai infopisteeseen.** **Sirun vakuudeksi kilpasarjalaisen pitää tuoda 20 € käteistä, jonka saat takaisin heti, kun palautat sirun!**

Hupisarjassa ei ole ajanottoa, joten hupisarjalaisten ei tarvitse antaa vakuutta sirustakaan.

Kaikkien alle 18-vuotiaiden on tuotava huoltajaltaan kirjallinen, allekirjoitettu lupa osallistua SnowRunFest-tapahtumaan 8.2.2014.

**3. Milloin tapahtumapaikalle kannattaa tulla?**

Ilmoittautua voi tapahtumapaikalla klo 13 alkaen, mutta virallisesti tapahtuma-alueen portit avataan klo 16. Voit siis halutessasi käydä hakemassa osallistujapakettisi vaikka etukäteen ja tulla takaisin vasta ennen omaa lähtöäsi.

Jos olet hakenut osallistujapakettisi jo perjantaina tai hyvissä ajoin lauantaina eikä sinun tarvitse jättää mitään narikkaan, voit hyvin ilmestyä paikalle vasta 30 min ennen omaa starttiasi.

Jos taas haet osallistujapakettisi vasta saapuessasi itse tapahtumaan, kannattaa aikaa varata n. 45 min ennen omaa starttia.

Jos sinun pitää käyttää narikkaa, kannattaa edellä oleviin aikoihin lisätä varmuuden vuoksi 20 minuuttia.

Jos haluat koko rahan edestä liikuntaa, niin SnowRunFestissä on ennen lähtöjä ja niiden välissä erilaisia jumppia ja pieniä kilpailuja, joten voit hyvin olla paikalla vaikka koko ajan klo 16-21!

**4. Narikka**

Kaikille osallistujille on ilmainen tavaransäilytys tapahtuman ajan, mutta toivomme että vältätte narikan käyttöä jos mahdollista. Lähes 3000 ihmisen tapahtumassa narikka saattaa aika ajoin ruuhkaantua. Jos sinulla on mahdollisuus jättää tavarasi esimerkiksi autoon tai kotiin tai pitää pienet tavarat vaikka vetoketjullisessa taskussa juoksun ajan ja välttää narikan käyttö, niin pääset todennäköisesti helpommalla.

Huomioithan että narikkateltta ei ole lämmitetty tila, joten laukussa olevalle kännykälle tai iPodille saattaa tulla kylmä… Emme suosittele arvotavaroiden jättämistä narikkaan. Hyvä idea on laittaa esimerkiksi puhelin juoksun ajaksi minigrip-pussiin ja pitää se ihan takin taskussa. Vetoketjullinen rintatasku on paras, koska siellä puhelin saa vähiten kolhuja. Narikassa on toki henkilökuntaa, mutta järjestäjä ei vastaa mahdollisista väärinkäytöksistä!

Narikkaan saa jokainen jättää VAIN YHDEN TAVARAN (reppu, päällystakki tai vaikka muovipussi). Suosittelemme jättämään tavarat kaverin kanssa saman narikkalapun alle, jolloin niiden käsittely nopeutuu.

Myös rahaa kannattaa varata taskuun siltä varalta, että haluaa tehdä ostoksia tapahtuma-alueella (mm. hehkurannekkeita ja –silmälaseja sekä Lost Reality –pipoja).

**5. Alku- ja välijumpat ym.**

Fressin jumpparit vetävät zumbaa ja muita erilaisia lyhyitä jumppia festarilavalla 20-30 min välein klo 17 alkaen. Jos haluat saada oikein kunnollisen liikuntapäivän ulkoilmassa, niin voit juoksuasi ennen ja/tai jälkeen käydä läpi vaikka jokaisen jumppasession!

Klo 16-17:15 on myös pari leikkimielistä kilpailua, johon osallistumalla voit voittaa hehkurannekkeita ja -laseja!

**6. Lähdöt**

Koska ensimmäiset lähtöryhmät täyttyivät ilmoittautumisissa niin paljon nopeammin kuin loppupäässä olevat, yhdistimme tähän mennessä tulleet ilmoittautumiset ryhmissä 13-20 yhteiseen ryhmään 12.

**Eli jos olet siis ilmoittautunut hupisarjan ryhmiin 13 - 20, uusi lähtöryhmäsi on nyt 12!**

Hajautimme myös hupisarjan lähtöryhmien starttiaikaa, jotta radalla on enemmän tilaa juosta. hupisarjan ryhmät lähetetään matkaan n. 7 min välein alkaen klo 18:00.

Lähtöryhmien startit ovat seuraavat:

Kilpasarja, yhteislähtö klo 17:30

Hupisarja, n. 200 hlöä / lähtöryhmä

Group 1: klo 18:00

Group 2: klo 18:07

Group 3: klo 18:14

Group 4: klo 18:21

Group 5: klo 18:28

Group 6: klo 18:35

Group 7: klo 18:42

Group 8: klo 18:49

Group 9: klo 18:56

Group 10: klo 19:03

**Group 11: klo 19:10**

Group 12: klo 19:17

(Group 13: klo 19:23)

(Group 14: klo 19:30)

Startit tapahtuvat erillisestä lähtöaitauksesta. Jokainen 200 hengen lähtöryhmä alkaa kokoontua lähtöaitaukseen heti edellisen ryhmän lähdettyä. Aitaukseen pääsee vain oman rannekkeen mukaisella lähtöryhmän numerolla. Lähtöryhmityksessä seuraavana olevan ryhmän numero näkyy esiintymislavalla olevassa taulussa ja lisäksi siitä kuulutetaan kertaalleen.

**7. Rata ja maali**

Rata on 2500 m pitkä, 9 -12 m leveä, ja se kierretään kahteen kertaan.

Kaikki esteet, paitsi risteyskohdassa oleva kiipeämis / konttauseste, ovat kierrettävissä. Jos etenet hitaasti, huomioithan nopeampiliikkeiset osallistujat ja menet radan oikeaa reunaa. Esteillä ja muutenkin radalla on luonnollisesti tönimiskielto. Rata on leveämpi kuin normaaleissa juoksutapahtumissa, joten kaikkien pitäisi mahtua kyllä menemään. Hauskuuden ehdoilla mennään, joten varsinkaan hupisarjassa ei kannata ottaa painetta maksimaalisesta ajasta, vaan nautiskella menosta ja meiningistä.

Jokaisen omalla vastuulla on tulla toisella kierroksella radan oikealla puolella olevasta maalikaaresta (heti kahvilan jälkeen) eikä jatkaa enää kolmannelle kierrokselle.

Maalissa saat kaulaasi mitalin ja pienen sponsoripussin, jossa on sponsoriemme tuotteita sekä vähän palautusjuomaa. Muistakaa, että takananne tulee paljon porukkaa, joten mitalin ja pussin saatuanne on hyvä hajaantua takaisin festarialueelle.

Maalin jälkeen voit jäädä halutessasi hengailemaan, jumppaamaan ja tanssimaan festarialueelle aina klo 21 saakka, jolloin meidän on kaupungin järjestyssäännön mukaisesti pakko lopettaa musiikin soittaminen.

**8. Ruoka**

Tapahtuma-alueen sisällä sijaitsevassa Cafe Ann Maresta saa lohikeittoa, sämpylöitä, hanajuomia ym. koko SnowRunFestin ajan. Cafe Ann Mare tarjoilee virvokkeita ja syötävää klo 21 saakka.

**9. Juopottelu ja tupakointi**

Kaikkien turvallisuuden ja mukavuuden vuoksi juoksuradalle ei saa mennä humalaisena. Mitään puhalluskokeita ei järjestäjän puolelta tulla suorittamaan, mutta jos järjestäjä havaitsee humalaisen osallistujan, hänet poistetaan juoksuradalta.

Kun oman juoksunsa on suorittanut, voi halutessaan mennä nauttimaan alueen sisällä olevan Cafe Ann Maren tarjonnasta. Omia alkoholijuomia ei alueelle saa tuoda.

Tupakointi on alueella kielletty muualla kuin narikan läheisyydessä olevalla tupakointialueella.

**9. Valokuvaus**

Festarialueella ja radan varressa pyörii valokuvaajia, joista osa on lehdistöä ja osa meidän omia kuvaajiamme. Kuvaajat tunnistat oransseista liiveistä. Jos haluat ottaa esim. ryhmäkuvan festarialueella, mene vetämään hihasta alueella pyörivää oranssihattuista ja/tai -liivistä kuvaajaa. Kuvat tulevat ilmaiseksi nettiin tapahtuman jälkeen.

**10. SPR:n ensiapupiste**

SPR:n ensiapubussi on festarialueen vieressä koko tapahtuman ajan.

**11. Vakuutukset**

Kilpailijat ovat itse vastuussa omista tapaturmavakuutuksistaan. Meillä on järjestäjän vastuuvakuutus, joka korvaa ainoastaan järjestän virheistä aiheutuneet vahingot.

**12. Miten tapahtumapaikalle Hietsuun pääsee?**

Tapahtumapaikan osoite on Hiekkarannantie, 00100 Helsinki. Parkkipaikat ovat tiukassa, varsinkin viikonloppuisin, ja vieressä oleva pieni hiekka-aluekin täyttyy varmasti autoista melko pian. Omalla autolla tullessa kannattaa varata aikaa parkkipaikan löytämiseen.

Julkisista kulkuneuvoista bussi 24 tulee lähimmäs tapahtumapaikkaa (pysäkin nimi ’Krematorio’. Bussi lähtee esim. Lasipalatsin edestä 20 min välein.

Myös esimerkiksi raitiovaunu 2 lähtee rautatieasemalta ja pysähtyy n 900 m päähän Sammonkadun pysäkille.

Kampin keskuksesta Hietsuun on n. 15 min kävelymatka ja kävely lienee kaikkein nopein tapa keskustasta Hietsuun.

**13. Jatkot**

K-18 jatkot Tigerissa alkavat klo 21:00, ja niihin on osallistujarannekkeella vapaa pääsy. Jatkoille pääsee myös ilman ranneketta maksamalla normaalin sisäänpääsymaksun. Tigeriin kannattaa tulla ajoissa, sillä siellä on luvassa hyviä erikoistarjouksia klo 21-23!

Yökerho Tiger sijaitsee Kampin Keskuksessa osoitteessa Urho Kekkosen Katu 1a.

**14. Katsojat**

Tapahtuma-alueelle pääsee vain kilpailijarannekkeella. Katsojat voivat seurata ja kannustaa radan varressa aidan takana.

**15. Aikataulu**

Perjantai 7.2.

10:00-18:00 Osallistujapakettien vapaaehtoinen ennakkohaku Fressistä (Annankatu 31-33 Helsinki)

Lauantai 8.2.

13:00 Kilpailutoimisto aukeaa, ja ilmoittautuminen alkaa tapahtumapaikalla.

16:00 Alueen portit avataan virallisesti, musiikki kajahtaa soimaan, myyntipiste aukeaa ja ennakko-ohjelma alkaa.

17:00 Alkulämmittelyjumppa alkaa, by Fressi

17:30 Kilpasarja starttaa

18:00 - Hupisarja starttaa lähtöryhmä kerrallaan

18:00 - Välijumppia festarilavalla

21:00 Ohjelma loppuu Hietsussa

21:00 Tigerin jatkobileet alkavat, erikoistarjouksia klo 23:een saakka.